b'\n_START_ARTICLE_\nSpectre\n_START_SECTION_\nSpectren toiminta\n_START_PARAGRAPH_\nJ\xc3\xa4rjest\xc3\xb6n tavoitteena on kiristys ja maailmanvalta. Spectren johtaja Blofeld havainnollistaa j\xc3\xa4rjest\xc3\xb6n toimintastrategian taistelukalojen avulla elokuvassa Salainen agentti 007 Istanbulissa. Yksi taistelukala katsoo, kun kaksi muuta taistelukalaa tappelevat. Lopulta tappelua vierest\xc3\xa4 seurannut kala hy\xc3\xb6kk\xc3\xa4\xc3\xa4 toisen taistelukalan kukistaneen v\xc3\xa4syneen taistelukalan kimppuun ja tappaa sen nopeasti. Samalla tavalla Spectren tavoitteena on usuttaa kaksi supervaltaa toistensa kimppuun toivoen, ett\xc3\xa4 ne v\xc3\xa4sytt\xc3\xa4isiv\xc3\xa4t toisensa loppuun, jolloin Spectre nousisi voimakkaimmaksi. Spectre yritt\xc3\xa4\xc3\xa4 kaikkensa, jotta se saisi taistelun l\xc3\xa4nnen CIA:n ja MI6:n sek\xc3\xa4 id\xc3\xa4n KGB:n v\xc3\xa4lille. Vaikka Spectren toiminta sijoittuu kylm\xc3\xa4n sodan aikoihin, ei se siis ole id\xc3\xa4n tai l\xc3\xa4nnen puolella. _NEWLINE_Kirjassa ja elokuvassa Pallosalama Spectren p\xc3\xa4\xc3\xa4maja sijaitsee Pariisissa. Sen peitej\xc3\xa4rjest\xc3\xb6n\xc3\xa4 toimii pakolaisia avustava j\xc3\xa4rjest\xc3\xb6, joka kirjoissa on nimelt\xc3\xa4\xc3\xa4n Firco ja elokuvissa International Brotherhood for the Assistance of Stateless Persons (suom. Valtiottomien henkil\xc3\xb6iden kansainv\xc3\xa4linen veljeskunta)._NEWLINE_J\xc3\xa4rjest\xc3\xb6n sis\xc3\xa4inen kuri on ankara ja pienist\xc3\xa4kin rikkomuksista sek\xc3\xa4 ep\xc3\xa4onnistumisista rangaistaan kuolemalla. Tehostaakseen kuolemaa rangaistuskeinona Blofeld valitsee teloitettavaksi viattoman j\xc3\xa4senen. Teloitus tehd\xc3\xa4\xc3\xa4n salaper\xc3\xa4isesti uhrin huomaamatta.\n_START_SECTION_\nJohto\n_START_PARAGRAPH_\nSpectre\xc3\xa4 johtaa superroisto Ernst Stavro Blofeld, joka elokuvissa, muttei kirjoissa, esiintyy persialaista kissaa silitt\xc3\xa4v\xc3\xa4n\xc3\xa4 miehen\xc3\xa4. J\xc3\xa4rjest\xc3\xb6n kakkosmies on Emilio Largo. Kirjassa kerrotaan, ett\xc3\xa4 jos Blofeldille sattuisi jotain, Largo ottaisi johdon. Largo esiintyy ensimm\xc3\xa4isen ja ainoan kerran kirjassa Pallosalama._NEWLINE_Kirjoissa j\xc3\xa4sennumerot on sekoitettu ja j\xc3\xa4rjestelty tahallaan ep\xc3\xa4selv\xc3\xa4sti j\xc3\xa4ljityksen est\xc3\xa4miseksi. Romaanissa Pallosalama johtaja Ernst Stavro Blofeld on \xe2\x80\x9dNumero 2\xe2\x80\x9d, kun taas Emilio Largo on \xe2\x80\x9dNumero 1\xe2\x80\x9d. Elokuvissa numero seuraa hierarkiaa. Blofeld on aina \xe2\x80\x9dNumero 1\xe2\x80\x9d ja Emilio Largo on \xe2\x80\x9dNumero 2\xe2\x80\x9d. Elokuvassa Salainen agentti 007 Istanbulissa esiintynyt neuvostoarmeijasta Spectreen loikannut eversti Rosa Klebb tunnettiin numerona kolme.\n_START_SECTION_\nSpectren j\xc3\xa4senet\n_START_PARAGRAPH_\nSuoraan Blofeldin alaisuudessa toimivat Spectren j\xc3\xa4senet. Numero nimen per\xc3\xa4ss\xc3\xa4 kertoo ilmestymisj\xc3\xa4rjestyksen.'